Broj: 711-I-2296-M-438/22-02-21

Zagreb, 15. studeni 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Gorana Pušćenika, ravnatelja Toplica Lipik -Specijalne bolnice za medicinsku rehabilitaciju**,za davanjem mišljenja Povjerenstva, na 194. sjednici, održanoj 15. studenog 2022., daje sljedeće:

**MIŠLJENJE**

**Nije u suprotnosti s odredbama ZSSI-a, da obvezniku Goranu Pušćeniku,** **ravnatelju ustanove Toplice Lipik - Specijalna bolnica za medicinsku rehabilitaciju, uz plaću za obnašanje navedene javne dužnosti, od strane navedene ustanove odlukom njezinog Upravnog vijeća budu plaćeni troškovi edukacije** - **jednogodišnjeg usavršavanja „Menadžer u zdravstvenim sustavima“, jer isti ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Zahtjev za davanjem mišljenja Povjerenstva dana 9. studenoga 2022. podnio je Goran Pušćenik, ravnatelj zdravstvene ustanove Toplice Lipik - Specijalna bolnica za medicinsku rehabilitaciju, pod brojem 711-U-8767-M-438/22-01-5, povodom kojeg se vodi predmet broj M-438/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom u Registar nadležnog trgovačkog suda utvrdilo da Goran Pušćenik obnaša dužnost ravnatelja Toplice Lipik - Specijalna bolnica za medicinsku rehabilitaciju te da je osnivač navedene ustanove Požeško-slavonska županija, stoga je povodom obnašanja navedene dužnosti Goran Pušćenik obvezan postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznik u zahtjevu za mišljenjem navodi kako Udruga poslodavaca u zdravstvu Hrvatske u suradnji s Visokim učilištem Effectus -Visoka škola za financije i pravo iz Zagreba provodi program jednogodišnjeg usavršavanja „Menadžer u zdravstvenim sustavima“ za sedmu generaciju polaznika. Ističe da navedena edukacija nije obvezna, ali da se određuje kao obvezna u Nacrtu prijedloga Zakona o izmjenama i dopunama Zakona o zdravstvenoj zaštiti te da cijena edukacije iznosi 20.000,00 kn.

Obveznik traži mišljenje Povjerenstva nalazi li se kao ravnatelj u sukobu interesa u smislu članka 7. ZSSI-a, ako odlukom Upravnog vijeća Toplica Lipik bude upućen na ovu edukaciju o trošku ustanove u kojoj obnaša dužnost.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo tumači kako naknade troškova edukacije i stručnih usavršavanja od strane tijela javne vlasti u kojem obveznici obnašaju dužnost mogu biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Slijedom navedenog, nije u suprotnosti s odredbama ZSSI-a da obvezniku Goranu Pušćeniku, ravnatelju Toplica Lipik - Specijalne bolnice za medicinsku rehabilitaciju uz plaću za obnašanje javne dužnosti, od strane navedene ustanove odlukom njezinog Upravnog vijeća budu plaćeni troškovi edukacije „Menadžer u zdravstvenim sustavima“, jer je isto povezano s obnašanjem dužnosti ravnatelja, slijedom čega se ne radi o dodatnoj naknadi za obnašanje javne dužnosti čiji bi primitak bio suprotan članku 7. točki d) Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Goran Pušćenik, elektroničkom dostavom
2. Objava na internetskoj stranici Povjerenstva
3. Pismohrana